Goguryeo-gravene

Goguryeo-gravene er et kompleks av graver fra det koreanske kongedømmet Goguryeo i Nord-Korea. Gravplassene består av tilsammen 30 graver, som finnes i Pyongyang og Nampo. Goguryeo var et av de sterkeste koreanske kongedømmene; det strakk seg over det nordøstre Kina og Koreahalvøya, og eksisterte mellom 37 f.Kr. og 668 e.Kr. Kongedømmet flyttet hovedstaden sin til Pyongyang i år 427.

Mange av gravene, blant annet Anak grav nr. 3, har veggmalerier. Gravene er alle fra denne kulturen. Tilsammen finnes det over 10 000 graver fra Goguryeo, men bare 90 av gravene som er gravd fram i Kina og Korea har veggmalerier. En antar at gravplassene er gravstedet for konger, dronninger og andre medlemmer av kongefamilien. Veggmaleriene gir et innblikk i hverdagslivet under Goguryeoperioden.

I mai 2006 ble 2360 individuelle graver fra Goguryeoperioden oppdaget under arbeidet med Yunfengdammen, sammen med ruiner av en gammel by. Blant de best bevarte ruinene er en bymur som er fire meter bred og halvannen meter høy.

 Verdensarvsted 
Goguryeo-gravene ble i 2004 ført opp på UNESCOs verdensarvliste, som det første verdensarvstedet fra Nord-Korea.

Se også
 Goguryeokongedømmets hovedsteder og mausoleer

 Eksterne lenker 
  UNESCO (2005). Preservation of the Koguryo Kingdom Tombs (PDF)
  Complex of Koguryo Tombs, UNESCO World Heritage
  Northeast Asia's intra-mural mural wars, 6th century Korean murals 
  Goguryeo controversies (Sør-Koreas UD)

Kategori:Pyongyang
Kategori:Sør-Pyongan
Kategori:Verdensarven i Nord-Korea